FI Euroopan unionin virallinen lehti C 147/4

Ilmoitus Kiinan kansantasavallasta peräisin olevien tai sieltä lähetettyjen kiteisestä piistä valmistettujen aurinkosähkömoduulien ja niiden keskeisten komponenttien (kennot) tuontiin sovellettavien polkumyynti- ja tasoitustoimenpiteiden osittaisen välivaiheen tarkastelun vireillepanosta

(2015/C 147/03)

Euroopan komissio, jäljempänä ’komissio’, vastaanotti osittaista välivaiheen tarkastelua koskevan pyynnön polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30. marraskuuta 2009 annetun neuvoston asetuksen (EY) N:o 1225/2009 (1), jäljempänä ’polkumyynnin vastainen perusasetus’, 11 artiklan 3 kohdan mukaisesti ja muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 11. kesäkuuta 2009 annetun neuvoston asetuksen (EY) N:o 597/2009 (2), jäljempänä ’tukien vastainen perusasetus’, 19 artiklan 3 kohdan mukaisesti.

1. Tarkastelupyyntö

Tarkastelupyynnön esitti EU ProSun, jäljempänä ’pyynnön esittäjä’, kiteisestä piistä valmistettujen aurinkosähkömoduulien ja niiden keskeisten komponenttien unionin tuottajien yhdistys. Pyyntö rajoittuu viitearvoon, jota käytetään jäljempänä 3 kohdassa tarkoitetussa voimassa olevassa sitoumuksessa esitettyä hinnanmuutosmekanismia varten.

2. Voimassa olevan sitoumuksen piiriin kuuluva tuote

Voimassa olevan sitoumuksen piiriin kuuluvan tuotteen muodostavat Kiinan kansantasavallasta peräisin olevat tai sieltä lähetetyt kiteisestä piistä valmistetut aurinkosähkömoduulit ja niiden keskeiset komponentit (kennot), elleivät ne ole GATT-sopimuksen V artiklan mukaisesti passitusmenettelyssä, ja ne luokitellaan nykyään CN-koodeihin ex 8541 40 90 (Taric-koodit 8541409021, 8541409029, 8541409031 ja 8541409039), jäljempänä ’sitoumuksen piiriin kuuluva tuote’.

3. Voimassa olevat toimenpiteet

Tällä hetkellä voimassa olevat toimenpiteet ovat neuvoston asetuksella (EU) N:o 1238/2013 (3) käyttöön otettu lopullinen polkumyyntitulli ja neuvoston asetuksella (EU) N:o 1239/2013 (4) käyttöön otettu lopullinen tasoitustulli.

Komissio hyväksyi 2. elokuuta 2013 annetulla päätöksellä 2013/423/EU (5) Kiinan kansantasavallasta peräisin olevien tai sieltä lähetettyjen kiteisestä piistä valmistettujen aurinkosähkömoduulien ja niiden keskeisten komponenttien (kennot) tuontia koskevassa polkumyynnin vastaisessa menettelyssä sitoumuksen, jonka tarjosivat Kiinan koneiden ja elektroniikan tuonti- ja vientikauppakamari, jäljempänä ’CCCME’, ja vientiä harjoittavien tuottajien ryhmä, jäljempänä ’asianomaiset osapuolet’.

Komissio vahvisti 4. joulukuuta 2013 annetulla täytäntöönpanopäätöksellä 2013/707/EU (6) Kiinan kansantasavallasta peräisin olevien tai sieltä lähetettyjen kiteisestä piistä valmistettujen aurinkosähkömoduulien ja niiden keskeisten komponenttien (kennot) tuontia koskevassa polkumyynnin ja tukien vastaisessa menettelyssä tarjotun sitoumuksen hyväksymisen lopullisten toimenpiteiden soveltamiskauden ajaksi

Täytäntöönpanopäätöksessä 2013/707/EU tarkoitetun sitoumuksen täytäntöönpanon ehtoja on tämän jälkeen selkeytetty täytäntöönpanopäätöksessä 2014/657/EU (7).

Sitoumuksen piiriin kuuluvan tuotteen vähimmäistuontihintaa muutetaan komission hyväksymän hintasitoumuksen nojalla neljännesvuosittain viittaamalla kiteisestä piistä valmistettujen aurinkosähkömoduulien kansainvälisiin spot-hintoihin, kiinalaiset hinnat mukaan luettuina, sellaisina kuin ne on ilmoitettu Bloombergin tietokannassa, jäljempänä ’nykyinen viitearvo’. Sitoumuksen mukaan viitearvona voidaan käyttää spot-hintoja, lukuun ottamatta kiinalaisia hintoja, jos ne ovat saatavilla Bloombergin tietokannassa. Bloombergin tietokanta sisältää hintasarjan, josta on jätetty pois kiinalaiset hinnat, joista on saatavilla aiempia tietoja. Näin ollen olisi asianmukaisia menettelyjä noudattaen teknisesti mahdollista käyttää viitearvona Bloombergin tietokannassa ilmoitettuja spot-hintoja, joista on jätetty pois kiinalaiset hinnat.

4. Tarkastelun perusteet

Pyynnön esittäjä toimitti seuraavan riittävän näytön siitä, että olosuhteet, joiden mukaisesti nykyinen viitearvo hyväksyttiin, ovat muuttuneet pysyvästi.

— Niiden Kiinan kansantasavallassa toimivien yritysten lukumäärä, jotka ilmoittavat nykyiseen viitearvoon sisällytettäviä tietoja, on kasvanut huomattavasti sitoumuksen hyväksymisen jälkeen ja erityisesti vuoden 2014 alusta lähtien.

— Tämän vuoksi nykyiseen viitearvoon sisältyvien Kiinan kansantasavallassa toimivien yritysten painoarvo on kasvanut, ja tällä on ollut merkittävä vaikutus tämän viitearvon kehitykseen.

— Näiden yritysten ilmoittamat hinnat ovat lisäksi perinteisesti olleet alhaisemmat kuin muiden yritysten ilmoittamat hinnat

Kaikki nämä muutokset vaikuttavat pysyviltä, ja siksi on perustellusti tarpeen tarkistaa nykyisen viitearvon käyttöä.

Hakijan toimittaman riittävän näytön mukaan nykyinen viitearvo ei enää ole edustava kiteisestä piistä valmistettujen aurinkosähkömoduulien hintojen kehityksen kannalta. Jos tämä vahvistetaan välivaiheen tarkastelussa, nykyinen viitearvo ei enää täyttäisi sitä tavoitetta, joka sille on asetettu sitoumuksen hyväksymisestä, hyväksymisen vahvistamisesta ja sen selventämisestä annetuissa komission päätöksissä.

Tämän vuoksi komissio aikoo tutkia, onko nykyinen viitearvo edelleen edustava kiteisestä piistä valmistettujen aurinkosähkömoduulien hintojen kehityksen kannalta.

5. Menettely

Tiedotettuaan asiasta jäsenvaltioille komissio on päättänyt, että on olemassa riittävä näyttö sellaisen osittaisen välivaiheen tarkastelun vireille panemiseksi, joka rajoittuu hinnanmuutosmekanismissa käytettyyn viitearvoon, mistä syystä komissio panee vireille tarkastelun polkumyynnin vastaisen perusasetuksen 11 artiklan 3 kohdan ja tukien vastaisen perusasetuksen 19 artiklan 2 kohdan nojalla.

Kiinan kansantasavallan hallitus on kutsuttu vireillepanoa edeltävään kuulemiseen tukien vastaisen perusasetuksen mukaisesti.

Komissio käynnistää asianomaisten osapuolten kuulemisen sitoumusta koskevien menettelyjen mukaisesti, koska tämä tarkastelu koskee niiden sitoumuksen täytäntöönpanoa.

5.1. Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeen Bloombergille. Nämä tiedot ja asiaa tukeva näyttö olisi toimitettava komissiolle 37 päivän kuluessa siitä, kun komissio on lähettänyt kyselylomakkeen, ellei toisin mainita.

Lisäksi komissio kehottaa kaikkia niitä tahoja, jotka ilmoittivat kiteisestä piistä valmistettujen aurinkosähkömoduulien – alkuperästä riippumatta – hinnoista Bloombergille, ilmoittautumaan, toimittamaan komissiolle Bloombergille ilmoittamansa tiedot ja esittämään kantansa tarkastelun osalta. Niiden olisi toimitettava nämä tiedot ja asiaa tukeva näyttö komissiolle 37 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin mainita. Komissio voi pyytää lisätietoja ja/tai tarkistaa saamansa tiedot tutkimuksen aikana.

Tutkimuksen aikana komissio voi myös pyytää muista lähteistä tietoja, jotka näyttävät olevan tarpeen tarkastelua koskevassa tutkimuksessa.

5.2. Muut kirjalliset huomautukset

Kaikkia asianomaisia osapuolia pyydetään esittämään näkökantansa, toimittamaan tietoja ja esittämään asiaa tukevaa näyttöä tässä ilmoituksessa annettujen ohjeiden mukaisesti. Nämä tiedot ja asiaa tukeva näyttö on toimitettava komissiolle 37 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin mainita.

5.3. Mahdollisuus tulla tutkimusta suorittavien komission yksiköiden kuulemaksi

Kaikki asianomaiset osapuolet voivat pyytää tulla tutkimusta suorittavien komission yksiköiden kuulemiksi. Kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkimuksen alkuvaiheeseen liittyviä kysymyksiä koskevat kuulemispyynnöt on esitettävä 15 päivän kuluessa tämän ilmoituksen julkaisemisesta Euroopan unionin virallisessa lehdessä. Myöhemmät kuulemispyynnöt on esitettävä määräajoissa, jotka komissio vahvistaa osapuolten kanssa käymässään yhteydenpidossa.

5.4. Kirjallisia huomautuksia, täytettyjen kyselylomakkeiden palauttamista ja kirjeenvaihtoa koskevat ohjeet

Komissiolle kaupan suojatoimiin liittyvien tutkimusten yhteydessä toimitettuihin tietoihin ei sovelleta tekijänoikeutta.

Jos kyse on tiedoista, joihin kolmannella osapuolella on tekijänoikeuksia, osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella

a) komissio voi käyttää tietoja tässä kaupan suojatoimiin liittyvässä menettelyssä ja

b) tietoja voidaan toimittaa tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuttaan.

Kaikki luottamuksellisina toimitetut kirjalliset huomautukset, mukaan luettuina tässä ilmoituksessa pyydetyt tiedot, täytetyt kyselylomakkeet ja kirjeenvaihto, on varustettava merkinnällä ”Limited” (8).

Luottamuksellisia tietoja toimittavien on toimitettava niistä polkumyynnin vastaisen perusasetuksen 19 artiklan 2 kohdan ja tukien vastaisen perusasetuksen 29 artiklan 2 kohdan mukaisesti ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltaviksi). Näiden yhteenvetojen on oltava riittävän yksityiskohtaiset, jotta luottamuksellisen tiedon sisällöstä olisi saatavissa riittävä käsitys. Jos toimitettuihin luottamuksellisiin tietoihin ei liitetä ei-luottamuksellista yhteenvetoa, jonka muoto ja laatu vastaavat vaatimuksia, kyseiset luottamukselliset tiedot voidaan jättää huomiotta.

Kaikki huomautukset ja pyynnöt on esitettävä sähköpostitse, skannatut valtakirjat ja todistukset mukaan luettuina, lukuun ottamatta laajoja vastauksia, jotka on toimitettava CD-ROM-levyllä tai DVD-levyllä henkilökohtaisesti tai kirjattuna kirjeenä.

Sähköpostin käyttö tarkoittaa sitä, että kyseinen taho hyväksyy sähköisiin lähetyksiin sovellettavat säännöt, jotka on julkaistu asiakirjassa ”CORRESPONDENCE WITH THE EUROPEAN COMMISSION IN TRADE DEFENCE CASES” kauppapolitiikan pääosaston verkkosivustolla osoitteessa http://trade.ec.europa.eu/doclib/docs/2011/june/tradoc_148003.pdf

Tietoja toimitettaessa on ilmoitettava nimi, osoite, puhelinnumero ja voimassa oleva sähköpostiosoite sekä varmistettava, että ilmoitettu sähköpostiosoite on toimiva virallinen yrityksen sähköpostiosoite, jota seurataan päivittäin. Kun yhteystiedot on toimitettu, komissio on yhteydessä asianomaisiin tahoihin ainoastaan sähköpostitse, jollei kyseinen taho nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen toimittamista kirjattuna kirjeenä.

Lisäsäännöt ja -tiedot komission kanssa käytävästä kirjeenvaihdosta, mukaan lukien sähköpostitse toimitettavia tietoja koskevat periaatteet, ovat saatavilla edellä mainituista viestintää koskevista ohjeista.

Komission yhteystiedot:

European Commission Directorate General for Trade Directorate H Office: CHAR 04/039 1040 Bruxelles/Brussel BELGIQUE/BELGIË Sähköposti: trade-ad-R615@ec.europa.eu

6. Yhteistyöstä kieltäytyminen

Jos asianomainen taho kieltäytyy antamasta tarvittavia tietoja tai ei toimita niitä määräajassa tai jos se huomattavasti vaikeuttaa tutkimusta, päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella.

7. Kuulemismenettelystä vastaava neuvonantaja

Asianomaiset osapuolet voivat ottaa yhteyttä kauppaan liittyvissä menettelyissä kuulemisesta vastaavaan neuvonantajaan. Neuvonantaja on asianomaisten osapuolten ja tutkimuksen suorittavien komission yksiköiden välinen yhteyshenkilö. Neuvonantaja tarkastelee pyyntöjä tutustua asiakirjoihin, asiakirjojen luottamuksellisuutta koskevia kiistoja, määräaikojen pidentämispyyntöjä ja kolmansien osapuolten pyyntöjä tulla kuulluksi. Neuvonantaja voi järjestää yksittäisen asianomaisen osapuolen kuulemisen ja toimia sovittelijana sen varmistamiseksi, että asianomaisten osapuolten puolustautumisoikeus toteutuu täysimääräisesti.

Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkimuksen alkuvaiheeseen liittyviä kysymyksiä koskevat kuulemispyynnöt on esitettävä 15 päivän kuluessa tämän ilmoituksen julkaisemisesta Euroopan unionin virallisessa lehdessä. Myöhemmät kuulemispyynnöt on esitettävä määräajoissa, jotka komissio vahvistaa osapuolten kanssa käymässään yhteydenpidossa.

Neuvonantaja järjestää myös tilaisuuksia osapuolten väliselle kuulemiselle, jossa voidaan tuoda esille vastakkaisia näkökantoja ja esittää niihin vastaväitteitä.

Lisätietoja sekä tarkemmat yhteystiedot saa kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla: http://ec.europa.eu/trade/trade-policy-and-you/contacts/hearing-officer/

8. Tutkimuksen aikataulu

Tutkimus saatetaan päätökseen 15 kuukauden kuluessa tämän ilmoituksen julkaisemisesta Euroopan unionin virallisessa lehdessä polkumyyntiä koskevan perusasetuksen 11 artiklan 5 kohdan ja tukien vastaisen perusasetuksen 22 artiklan 1 kohdan nojalla.

9. Henkilötietojen käsittely

Tässä tutkimuksessa kerättyjä henkilötietoja käsitellään yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18. joulukuuta 2000 annetun Euroopan parlamentin ja neuvoston asetuksen (EY) N:o 45/2001 (9) mukaisesti.

(1) EUVL L 343, 22.12.2009, s. 51.

(2) EUVL L 188, 18.7.2009, s. 93.

(3) Neuvoston täytäntöönpanoasetus (EU) N:o 1238/2013, annettu 2 päivänä joulukuuta 2013, Kiinan kansantasavallasta peräisin olevien tai sieltä lähetettyjen kiteisestä piistä valmistettujen aurinkosähkömoduulien ja niiden keskeisten komponenttien (kennot) tuontia koskevan lopullisen polkumyyntitullin käyttöönotosta ja tässä tuonnissa käyttöön otetun väliaikaisen tullin lopullisesta kantamisesta (EUVL L 325, 5.12.2013, s. 1).

(4) Neuvoston täytäntöönpanoasetus (EU) N:o 1239/2013, annettu 2 päivänä joulukuuta 2013, Kiinan kansantasavallasta peräisin olevien tai sieltä lähetettyjen kiteisestä piistä valmistettujen aurinkosähkömoduulien ja niiden keskeisten komponenttien (kennot) tuontia koskevan lopullisen tasoitustullin käyttöönotosta (EUVL L 325, 5.12.2013, s. 66).

(5) Komission päätös 2013/423/EU, annettu 2 päivänä elokuuta 2013, Kiinan kansantasavallasta peräisin olevien tai sieltä lähetettyjen kiteisestä piistä valmistettujen aurinkosähkömoduulien ja niiden keskeisten komponenttien (kennot ja kiekot) tuontia koskevassa polkumyynnin vastaisessa menettelyssä tarjotun sitoumuksen hyväksymisestä (EUVL L 209, 3.8.2013, s. 26).

(6) Komission täytäntöönpanopäätös 2013/707/EU, annettu 4 päivänä joulukuuta 2013, Kiinan kansantasavallasta peräisin olevien tai sieltä lähetettyjen kiteisestä piistä valmistettujen aurinkosähkömoduulien ja niiden keskeisten komponenttien (kennot) tuontia koskevassa polkumyynnin ja tukien vastaisessa menettelyssä tarjotun sitoumuksen hyväksymisen vahvistamisesta lopullisten toimenpiteiden soveltamiskauden ajaksi (EUVL L 325, 5.12.2013, s. 214).

(7) Komission täytäntöönpanopäätös 2014/657/EU, annettu 10 päivänä syyskuuta 2014, vientiä harjoittavien tuottajien ja Kiinan koneiden ja elektroniikan tuonti- ja vientikauppakamarin tekemän, annetussa täytäntöönpanopäätöksessä 2013/707/EU tarkoitetun sitoumuksen täytäntöönpanoa koskevan selvennysehdotuksen hyväksymisestä (EUVL L 270, 11.9.2014, s. 6).

(8) ”Limited”-merkinnällä varustettu asiakirja on neuvoston asetuksen (EY) N:o 1225/2009 (EUVL L 343, 22.12.2009, s. 51) 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellisena pidettävä asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

(9) EYVL L 8, 12.1.2001, s. 1.